AfriForum Jeug bevraagteken UP se optrede oor ‘swart-gesig-foto’Die foto wat op sosiale media versprei word Henk Maree, nasionale voorsitter van AfriForum Jeug, sê hulle bevraagteken UP se reaksie omrede tugstappe oor ŉ insident wat by ŉ private funksie plaasgevind het, ŉ inbraak op dié studente se privaatheid maak. “Daar moet ŉ duidelike lyn wees tussen ŉ persoon se privaatlewe en dit wat werklik die beeld van die UP skade kon berokken. Dit is ŉ gevaarlike roete as ŉ universiteit moet optree teen elke student wat dalk teveel mag drink, ŉ verkeersreël oortree of in ŉ bakleiery buite die universiteit betrokke raak. Om die beeld van die UP as rede voor te hou is hopeloos te wyd en gee eerder die universiteit net geleentheid om selektief op te tree teen studente se privaatlewens soos hulle goed voel,” het Maree gesê. AfriForum Jeug sê hy is van mening dat die voorval uit verband geruk word deur belangegroepe wat hulle eie agendas dryf. Dit kom voor of die gevoel op sosiale media ook dieselfde is. “Ons moet waak daarteen om enige en alle optredes dadelik aan rassisme toe te reken,” sê Maree. “Die foto is beslis nie vergelykbaar met werklike rassistiese optredes soos ŉ ‘Kill the Boer’ pamflet nie,” voeg hy by. Die Menseregtekommissie het vroeër bekend gemaak dat hy die sogenaamde ‘swart-gesig-foto’ gaan ondersoek. UP het ook vroeër aangekondig dat die twee studente uit hul koshuis geskors is. Hulle word daarvan beskuldig dat hulle die universiteit se naam in oneer gebring het. Die foto is op sosiale media versprei. Lees ook: MRK ondersoek ook ‘swart-gesig-foto’ ‘Swart-gesig-foto’: Studente uit koshuis geskors Tugstappe teen studente oor ‘swart gesigte’